CELEX: 62009CN0539
Language: el
Date: 2009-12-21 00:00:00
Title: Υπόθεση C-539/09: Προσφυγή της 21ης Δεκεμβρίου 2009 — Ευρωπαϊκή Επιτροπή κατά Ομοσπονδιακής Δημοκρατίας της Γερμανίας

27.2.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 51/24
            
         Προσφυγή της 21ης Δεκεμβρίου 2009 — Ευρωπαϊκή Επιτροπή κατά Ομοσπονδιακής Δημοκρατίας της Γερμανίας
   (Υπόθεση C-539/09)
   2010/C 51/39
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: Α. Caeiros και B. Conte)
   
      Καθής: Ομοσπονδιακή Δημοκρατία της Γερμανίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι η Ομοσπονδιακή Δημοκρατία της Γερμανίας, αρνηθείσα να επιτρέψει στο Ελεγκτικό Συνέδριο να διενεργήσει ελέγχους στη Γερμανία αναφορικά με τη διοικητική συνεργασία μεταξύ των κρατών μελών στον τομέα του ΦΠΑ, η οποία ρυθμίζεται στον Κανονισμό 1798/2003 και στις σχετικές διατάξεις εφαρμογής, παρέβη τις υποχρεώσεις που υπέχει δυνάμει του άρθρου 248, §§ 1, 2 και 3, EK, των άρθρων 140, § 2, και 142, § 1, του Κανονισμού 1605/2002, καθώς επίσης του άρθρου 10 ΕΚ,
            
         
               —
            
            
               να καταδικάσει την Ομοσπονδιακή Δημοκρατία της Γερμανίας στα δικαστικά έξοδα.
            
         
      Ισχυρισμοί και κύρια επιχειρήματα
   
   Αντικείμενο της παρούσας προσφυγής είναι η άρνηση των γερμανικών αρχών να επιτρέψουν Ελεγκτικό Συνέδριο των Ευρωπαϊκών Κοινοτήτων να διενεργήσει ελέγχους στη Γερμανία αναφορικά με τη διοικητική συνεργασία μεταξύ των κρατών μελών στον τομέα του ΦΠΑ, η οποία ρυθμίζεται στον κανονισμό 1798/2003 και στις σχετικές διατάξεις εφαρμογής.
   Κατά την άποψη της Επιτροπής, η Ομοσπονδιακή Δημοκρατία της Γερμανίας παρέβη εξαιτίας της ως άνω άρνησης τις υποχρεώσεις που υπέχει δυνάμει του άρθρου 248 ΕΚ και του κανονισμού 1605/2002, καθώς επίσης το καθήκον πίστεως που υπέχει δυνάμει του άρθρου 10 ΕΚ.
   Οι ελεγκτικές αρμοδιότητες του Ελεγκτικού Συνεδρίου πρέπει να ερμηνεύονται ευρέως: το Ελεγκτικό Συνέδριο ελέγχει τα οικονομικά της ΕΕ και προτείνει βελτιώσεις. Για τον σκοπό αυτό πρέπει να έχει το δικαίωμα να διενεργεί ενδελεχείς λογιστικούς ελέγχους και επαληθεύσεις σε όλους τομείς και τους φορείς που άπτονται των εσόδων και των εξόδων της ΕΕ. Τέτοιοι έλεγχοι μπορούν να διενεργούνται επίσης και στα κράτη μέλη, τα οποία οφείλουν, δυνάμει του άρθρου 248, § 3, EK, των άρθρων 140, § 2, και 142, § 1, του Κανονισμού 1605/2002, καθώς και του καθήκοντος πίστεως του άρθρου 10 ΕΚ, να παρέχουν πλήρη στήριξη στο Ελεγκτικό Συνέδριο κατά τις εργασίες του. Στο πλαίσιο αυτό, υποχρεούνται επίσης να επιτρέπουν κάθε έλεγχο εκ μέρους του Ελεγκτικού Συνεδρίου, ο οποίος αποσκοπεί στη διαπίστωση της είσπραξης και χρήσης κεφαλαίων της ΕΕ.
   Τούτο ακριβώς αρνήθηκαν στην παρούσα υπόθεση οι γερμανικές αρχές στο Ελεγκτικό Συνέδριο.
   Ο κανονισμός 1798/2003 αφορά την νομιμότητα και την κανονικότητα των κοινοτικών εσόδων. Ο κανονισμός αυτός αποτελεί το επιστέγασμα ενός πλέγματος διαφόρων μέτρων, που αποβλέπουν, μέσω της καταπολέμησης και της προληπτικής αποφυγής δόλιων πρακτικών, στο να εισπράττουν τα κράτη μέλη κανονικά τους πόρους από τον ΦΠΑ και να διατίθενται επομένως στην Κοινότητα οι ίδιοι πόροι που της αναλογούν υπό τις καλύτερες δυνατές συνθήκες. Στο πλαίσιο αυτό, η Επιτροπή κρίνει αναγκαίο, να μπορεί το Ελεγκτικό συνέδριο να ελέγχει τη μεταφορά στο εσωτερικό δίκαιο και την εφαρμογή του κανονισμού 1798/2003, προκειμένου να εξετάζει την νομιμότητα και την κανονικότητα των εσόδων από ΦΠΑ. Αυτό συνεπάγεται, ότι το Ελεγκτικό συνέδριο μπορεί να ελέγχει κατά πόσον τα κράτη μέλη έχουν καταρτίσει ένα αποτελεσματικό σύστημα συνεργασίας και συνδρομής και κατά πόσον το σύστημα αυτό εφαρμόζεται ικανοποιητικά στην πράξη ή απαιτούνται βελτιώσεις.
   Η πρακτική εφαρμογή της προβλεπόμενης στον κανονισμό 1798/2003 διοικητικής συνεργασίας έχει επίπτωση στους προερχόμενους από τον ΦΠΑ ίδιους πόρους που τα κράτη μέλη οφείλουν να καταβάλλουν. Η εύρυθμη συνεργασία στον τομέα αυτό εμποδίζει την φοροδιαφυγή και την φοροαποφυγή στον τομέα του ΦΠΑ και συνεπάγεται επομένως αυτομάτως αύξηση των εσόδων από ΦΠΑ και, κατά συνέπεια, των ιδίων πόρων της Κοινότητας που προέρχονται από τον ΦΠΑ. Όταν, αντιθέτως, κράτος μέλος δεν συνεργάζεται προσηκόντως, τότε παραβαίνει όχι μόνον τις εκ του κανονισμού 1798/2003 απορρέουσες υποχρεώσεις του, αλλά και την υποχρέωση που υπέχει από την οδηγία περί ΦΠΑ, να λαμβάνει όλα τα νομοθετικά και διοικητικά μέτρα που είναι κατάλληλα να εξασφαλίσουν την είσπραξη ολοκλήρου του ΦΠΑ που οφείλεται στο έδαφός του.